પ્રકાશ જાવડેકર એક સ્કૂલની મુલાકાતે ગયા. ત્યાં જઈ બાળકોને તેની સમસ્યા પૂછી. બાળકો મૂળ તો મધ્યાહન ભોજનની સમસ્યાને બયાન કરતા હોવા જોઈએ તેના બદલે તેમણે કહ્યું કે, ‘અમને ઈતિહાસ અઘરો પડે છે, કાઢી નાખોને.’ ઈતિહાસ જ્યારે તેમના ઘરનો જમાઈ હોય, તે રીતે જાવડેકર સાહેબ બોલી ગયા, ‘હા, હવે તમને 2014 પછીનો જ ઈતિહાસ ભણાવવામાં આવશે.’ એટલે રાજદિપ સરદેસાઈની ઈલેક્શન પરની બુક પણ આફતમાં આવી ગઈ. ઊપરથી બાળકો એક સૂરમાં આલાપ કરતા હતા, ‘સાહેબ, અમારા સાહેબો પણ જોઈ જોઈને ભણાવે છે, એમને પણ તકલીફ પડે છે.’ જાવડેકર સાહેબ ત્યાંથી નીકળી ગયા. જ્યાં ઈતિહાસના કારણે અડધી દુનિયા ચાલતી હોય, ભારત-પાકિસ્તાનથી લઈને કોરિયનો અને રશિયન વિરૂદ્ધ અમેરિકનો લડાઈ લડવા તાગમાં બેઠા હોય, ગાંધીએ ગોળી ખાધી હોય, ત્યાં ઈતિહાસની જ બાદબાકી કરી નાખો તો દરેક માણસના મગજમાંથી યાદશક્તિ છીનવી લીધા બરાબરનું અધમ કૃત્ય આચર્યુ કહેવાય.